Document ID: 32001R1613

Κανονισμός (ΕΚ) αριθ. 1613/2001 της Επιτροπής
της 7ης Αυγούστου 2001
για την τροποποίηση του κανονισμού (ΕΚ) αριθ. 896/2001 περί λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως αυτός τροποποιήθηκε τελευταία από τον κανονισμό (ΕΚ) αριθ. 216/2001(2), και ιδίως το άρθρο 20,
Εκτιμώντας τα ακόλουθα:
(1) Ο κανονισμός (ΕΚ) αριθ. 896/2001 της Επιτροπής(3) θεσπίζει τους νέους τρόπους εφαρμογής του κανονισμού (ΕΟΚ) αριθ. 404/93 για τη διαχείρηση δασμολογικών ποσοστώσεων κατά την εισαγωγή, προβλεπόμενων κατά τις διατάξεις του άρθρου 18 παράγραφος 1 του τελευταίου αυτού κανονισμού, που ισχύουν από την 1η Ιουλίου 2001.
(2) Το άρθρο 8 παράγραφος 2 δεύτερο εδάφιο του κανονισμού (ΕΚ) αριθ. 896/2001 προβλέπει ότι οι αποδείξεις της αποστολής εκ μέρους του μη παραδοσιακού εμπορευόμενου προσκομίζονται με την κατάθεση αντιτύπων της φορτωτικής και του δηλωτικού του πλοίου ή, κατά περίπτωση, του αποδεικτικού εγγράφου χερσαίας ή αεροπορικής μεταφοράς, συντεταγμένων στο όνομα του εμπορευομένου, για τις όντως εισαχθείσες ποσότητες. Προκειμένου να εξασφαλισθεί η ομοιόμορφη εφαρμογή της διάταξης αυτής, πρέπει να διευκρινισθεί ότι οι απαιτούμενες αποδείξεις οφείλουν να καλύπτουν αποστολή από τη χώρα καταγωγής του εμπορεύματος, οποιοδήποτε και αν είναι το χρησιμοποιηθέν μέσο μεταφοράς. Η τροποποίηση αυτή πρέπει να εφαρμοσθεί, για πρώτη φορά, στις αποστολές τις συνδεόμενες με τις πράξεις εξαγωγής τις πραγματοποιούμενες στο τέταρτο τρίμηνο του έτους 2001.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 8 παράγραφος 2 του κανονισμού (ΕΚ) αριθ. 896/2001 το δεύτερο εδάφιο αντικαθίσταται από το ακόλουθο κείμενο: "Οι αποδείξεις για την αποστολή προσκομίζονται με την κατάθεση αντιτύπων της φορτωτικής και του δηλωτικού του πλοίου, ή ενδεχομένως του αποδεικτικού εγγράφου χερσαίας ή αεροπορικής μεταφοράς, για αποστολή από τη χώρα καταγωγής, εκδιδόμενων στο όνομα του εμπορευομένου, για τις όντως εισαχθείσες ποσότητες."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται, για πρώτη φορά, στις αποστολές τις συνδεόμενες με τις πράξεις εξαγωγής, τις πραγματοποιούμενες στο τέταρτο τρίμηνο του έτους 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Αυγούστου 2001.

Labels: 8
3
17
6